| Bebrų sala |
| --- |
|  |
|  |
| Duomenys |
| **Šalis:** |  Lietuva |
| **Koordinatės:** | 54°41′11″š. pl. 25°14′51″r. ilg.﻿ / ﻿54.686327°š. pl. 25.247609°r. ilg.﻿ / 54.686327; 25.247609Koordinatės: 54°41′11″š. pl. 25°14′51″r. ilg.﻿ / ﻿54.686327°š. pl. 25.247609°r. ilg.﻿ / 54.686327; 25.247609 |
| **Pakrantės ilgis:** | 250 m |
| **Ilgis:** | 120 m |
| **Plotis:** | 18 m |
| **Gyventojų skaičius:** | *negyvenama* |
| Žemėlapis |

**Bebrų sala** – negyvenama nedidelė upinė sala Vilniuje, Neries upėje, Žvėryno seniūnijos teritorijoje, maždaug pusiaukelėje tarp Liubarto ir Vingio parko tiltų. Ji susiformavusi arčiau dešiniojo kranto, į vakarus nuo upės kilpos, juosiančios pietinę Žvėryno mikrorajono dalį. Neries dešiniajame krante priešais salą išsidėstęs Birutės gatvės individualių namų kvartalas, paupyje įrengtoje pėsčiųjų ir dviračių tako atkarpoje užveistas Migdolų parkas. Kairiajame krante plyti Vingio parko pušynas.

Neryje ilgai buvusi bevardė nedidelė sala oficialiai pavadinta Bebrų sala palyginti neseniai, 2015 m.

Istorija
--------

Visuomenininko ir fotografo Sauliaus Paukščio siūlymu 2014 m. šią bevardę Neries upės salą derėjo pavadinti garsaus britų muzikanto Džono Lenono vardu. Menininkas tuo tikslu buvo saloje įsmeigęs ir lentelę su minėtu pavadinimu. Tačiau šiam fotografo projektui 2015 m. oponavo vietos bendruomenė. Buvo teigiama, kad prieš pusę amžiaus pačioje saloje veikė populiarus paplūdimys, o ji tarp vyresnės kartos vietos gyventojų seniai žinoma kaip Bebrų sala. Po žvėryniečių kreipimosi į Valstybinę lietuvių kalbos komisiją (VLKK), prieita prie bendros nuomonės, kad Lenono pavadinimas salai būtų visiškai netinkamas. Pasak komisijos narių, esama istorinių šaltinių, kurie teigia, jog XIX a. sala galėjo būti vadinta ir *Naująja Rėva*. Tačiau nesama tikslių duomenų, ar tai būtent ši sala turėjo tokį pavadinimą.

VLKK, pritardama Bebrų salos pavadinimo registravimui, atkreipė dėmesį, kad šis salos pavadinimas yra ilgamečio naudojimo, neprieštarauja bendrinėms kalbinėms normoms. Be to, gamtos objektų pavadinimai dažniausiai užrašomi iš gyvosios kalbos, nėra paremti naujai sukurtų, nepagrįstų asmeninių iniciatyvų. Į minėtus argumentus 2015 m. atsižvelgė Vilniaus miesto savivaldybė, miesto pavadinimų, paminklų ir atminimo lentų komisija, todėl Aplinkos apsaugos agentūra nutarė oficialiai įregistruoti Bebrų salos pavadinimą į Lietuvos Respublikos upių, ežerų ir tvenkinių kadastrą. Nuo šiol šis pavadinimas spausdinamas planuose, žemėlapiuose, įvairiuose kituose dokumentuose.

Salos charakteristika
---------------------

Sala yra ištęstos formos, nukreipta pietryčių – šiaurės vakarų kryptimi. Joje susiformavusi kalvelė, apaugusi medžiais, krūmokšniais. Jos plotas – apie 0,13 ha, perimetras – 250 m, ilgis – 150 m, didžiausias plotis – 18 m.

Šaltiniai
---------

1. ↑  Vilniuje pasodintas migdolų parkas *budas.lt*
2. ↑  Vilniuje Johną Lennoną nurungė Žvėryno bebrai *15min.lt*
3. 1 2 3 4  Vilniuje oficialiai atsirado Bebrų sala *delfi.lt*
4. ↑  Apie vietovardžių derinimą 2015 metais. Upių, ežerų, pelkių, salų ir kt. pavadinimai Archyvuota kopija 2022-02-14 iš Wayback Machine projekto. *vlkk.lt*
5. ↑  Neries upės salai – ne Johno Lennono, o Bebrų vardas *lrytas.lt*
6. ↑   Bebrų sala žemėlapyje maps.lt

Nuorodos
--------

* Dailininko pasivaikščiojimai po Vilnių, pasižvalgymai Lietuvoje. Žvėrynas – sostinės kasdienybės kurortas *aidas.lt*
* Bebrų sala *wikimapia.org*